Näkkäläjärvi sanoo, että veneilysäännösten muuttamisessa ei ole lainkaan otettu huomioon laissa turvatun saamelaiskulttuurin asemaa.

- Tämä koskee hyvin merkittävästi saamelaiskulttuuria. Jos tämä on EU-tasoinen säädös, niin tässä poikkeamisperusteena voisi kyllä olla saamelaiskulttuuri. Tenolla perinteinen kalastus nimenomaan määrittää saamelaiskulttuuria, ja tärkeää se on muuallakin.

Näkkäläjärvi huomauttaa, että nykyinen venemalli on kehittynyt monen sukupolven kehityksen työnä ja se soveltuu jokioloihin erinomaisesti.

- Varmasti siinä on pystytty lukemaan Tenon vesistöä ja sitä, minkälainen vene sinne soveltuu parhaiten. Sen mukaisesti on kehittynyt myös käsityötaito.

Kulttuuriset vaikutukset "mittaamattomia"

Lapin matkailuyrittäjät ovat olleet huolissaan siitä, että veneilysäännösten muutoksella olisi erittäin haitallisia taloudellisia vaikutuksia. Samoilla linjoilla on Klemetti Näkkäläjärvi.

- Sillä olisi katastrofaalisia vaikutuksia, pitäisi kehittää täysin uudenlainen vene ja uudenlainen tutkinto suorittaa. Lisäksi kulttuurisessa mielessä vahingot olisivat mittaamattomat.

Saamelaiskäräjien puheenjohtaja huomauttaa, että Tenolla liikkuvat myös norjalaiset, joita EU:n säädökset eivät koske.

- Teno on myös rajajoki ja Norja ei ole EU:ssa. Samassa joessa voitaisiin sitten soveltaa monenlaisia säännöksiä, ja sehän olisi hyvin outoa.

Tenonveneestä perinnevene?

Italiassa gondoli on hyväksytty perinneveneeksi, jota koskevat omat säännökset. Trafissa ei ole innostuttu siitä, että Lapin matkailussa käytettäville puuveneille ajettaisin samanlaista statusta. Liikenteen turvallisuusvirasto on ilmoittanut, että tällaisista kaavailuista pitää olla yhteydessä ministeriöihin, ja viraston tehtävänä on vain tulkita lakia. Näkkäläjärvi sanoo, että neuvottelut on joka tapauksessa avattava.

- Kyllä tässä täytyy olla Liikenteen turvallisuusvirastoon yhteydessä ja vaatia ainakin Saamelaiskäräjälain 9 pykälän mukaisia neuvotteluja asiassa, jolla on vaikutukset koko saamelaiskulttuurin kannalta.

Korjattu 9. heinäkuuta Liikennevirasto Liikenteen turvallisuusvirastoksi.